text: Familiechef: Hensyn til barnet vejer tungest
  18 december 2014 kl. 20.13
  Barnets tarv trumfer forældrene
  
  Det vil altid være hensynet til barnet, der er det afgørende, når et barn skal tvangsfjernes fra sine forældre. Det siger familiechef i Aabenraa Kommune, Christian Lohrens Hansen.
  - Man tager hensynet til barnet. Det er det helt afgørende i sager, der bliver forelagt børne- og ungeudvalget. De tager hensyn til de behov, barnet har, siger han til TV SYD.
  Christian Lohrens Hansen kan ikke udtale sig om den konkrete sag. Men han vil ikke sige, om det har haft betydning for tvangsfjernelse, at moderen flygtede med sit barn.
  - Grundlaget for at foretage en tvangsfjernelse var på plads i november. Om der er sket noget noget i mellemtiden vil jeg ikke udtale mig om, siger Christian Lohrens Hansen til TV SYD.
  Han understreger, at Børne- og ungeudvalget har haft alle oplysninger, da de traf beslutningen om at tvangsfjerne barnet. Herunder de oplysninger familien er kommet med.
  